Gravde 30 meter lang tunnel for å robbe bank
I ren B-gjengen-stil gravde bankrøverne i Tyskland seg hele 30 meter under bakken og inn til den berlinske banken Berliner Volksbank. Der brøt de seg inn i over 100 oppbevaringsbokser, startet en brann for å skjule sine spor og forsvant ubemerket med byttet sitt. Det skriver avisen Berliner Morgenpost på sine nettsider.Men i motsetning til B-gjengen, som ofte fort blir fanget, er disse fortsatt på frifot. Berlin-politiets talsmann Thomas Neuendorf beskriver bankrøverne som profesjonelle. - Tunnelen var veldig forseggjort, og det må ha tatt uker eller kanskje måneder å få den ferdigstilt. Den var godt konstruert og hadde til og med takstøtter, sier han ifølge nyhetsbyrået AP. Thomas Neuendorf sier videre at tunnelen gikk fra en underjordisk garasje og inn til bankens formodentlige sikre bankbokshvelv.Brekket ble oppdaget som følge av at en sikkerhetsvakt la merke til røyk som kom inne fra bankbokshvelvet. Senere ble det også oppdaget røyk fra en nærliggende garasje, og under brannslokningsarbeidet fant man linken mellom de to brannene. Politiet anslår at det var flere som arbeidet sammen som følge den forseggjorte tunnelen, og jobber nå med å finne ut av hvor store verdier de klarte å ta med seg.
Gjengen som tok seg inn i et bankbokshvelv via en 30 meter lang tunnel er fortsatt på frifot.